prof. PaedDr. Alena Doušková, PhD., Katedra elementárnej a predškolskej pedagogiky,

PF UMB, Ružová 13, 974 11 Banská Bystrica

**Oponentský posudok súboru prác k vymenúvaciemu konaniu za profesora doc. PaedDr. Adriany Wiegerovej, PhD**. **v študijnom odbore Predškolská a elementárna pedagogika** na Pedagogickej fakulte UMB v Banskej Bystrici

Oponentský posudok som vypracovala na základe menovacieho dekrétu pána dekana prof. PaedDr. Štefana Porubského, PhD. zo dňa 29. 01. 2020 s využitím doručenej dokumentácie a v zmysle § 5 odsek 6 Vyhlášky MŠVVaŠ SR č. 246/2019 o postupe získavania vedecko-pedagogických titulov alebo umelecko-pedagogických titulov docent a profesor.

Doc. PaedDr. Adriana Wiegerová, PhD. pôsobí na Ústave školní pedagogiky pri Fakulte humanitních studií Univerzity Tomáše Bati ve Zlíne od roku 2011. V rokoch 1996 - 1997 pôsobila na PF UKF v Nitre vo funkcii odbornej asistentky na Katedre pedagogiky a v rokoch 1997 - 2011 na PF UK v Bratislave vo funkcii docenta, neskôr mimoriadneho profesora na Katedre predškolskej a elementárnej pedagogiky. Svoj akademický rast zahájila ukončením Mgr. štúdia učiteľstva na PF v Nitre v kombinácii pedagogika – biológia. V roku 1998 vykonala rigoróznu skúšku v odbore Predškolská a elementárna pedagogika. PhD štúdium ukončila v roku 2001 na FF UK v Bratislave v odbore pedagogika, v ktorom získala v roku 2005 aj titul docenta. Doc. Wiegerová do prezentačného portfólia uchádzačky o vymenúvacie konanie nezaradila témy svojej dizertačnej a habilitačnej práce, ktoré by umožnili hlbší prienik do jej graduačnej prípravy a jej osobného vkladu v rozvoji študijného odboru Predškolská a elementárna pedagogika.

Predložená prehľadová tabuľka plnenia minimálnych kritérií na vymenovanie za profesora v portfóliu ukazuje, že uchádzačka plní požiadavky stanovených kritérií Ako oponentka sa zameriam na kvalitatívne hodnotenie vedecko-výskumnej a pedagogickej činnosti a súboru predložených prác k vymenúvaciemu konaniu.

Vedecké a pedagogické pôsobenie v  študijnom odbore **Predškolská a elementárna pedagogika** na vysokej škole.

Doc. PaedDr. Adriana Wiegerová, PhD. pôsobí na univerzitnej pôde 23 rokov, z toho 15 rokov pôsobila ako docentka a súbežne garantka bakalárskeho, magisterského i doktorandského štúdia v odbore Predškolská a elementárna pedagogika PF UK v Bratislave. Realizovala výučbu vo všetkých stupňoch štúdia a viedla viac ako 100 záverečných prác v odbore. Vedecko-výskumné a pedagogické aktivity doc. Wiegerovej na univerzitnej pôde je možné rozdeliť na dve obdobia podľa miesta jej pôsobnosti.

Počas pôsobenia na PF UK v Bratislave do roku 2011 bolo jej meno spájané s orientáciou na prírodovedné vzdelávanie s dôrazom na rozvíjanie prírodovedného poznávania detí mladšieho školského veku a posilnenie výchovy k zdraviu, zdravotno-výchovnej zložky výučby na školách. V tejto problematike bola odbornou komunitou pozitívne prijatá monografia *Zdravie, podpora zdravia, zdravotná výchova*, a tiež *Učiteľ - škola - zdravie*, ktorá vyšla v dvoch vydaniac a autorka má na ňu evidovaných najviac citácií. Perspektívy a možnosti výchovy k zdraviu, prírodovedného vzdelávania, didaktiky prírodovedy na primárnom stupni školy a prípravy učiteľov v tejto oblasti prezentovala vo svojich vystúpeniach na vedeckých podujatiach najmä v Čechách, v Poľsku, na Slovensku, publikovala štúdie v recenzovaných vedeckých a odborných zborníkoch doma i v zahraničí. V Sofii v roku 2011 jej vyšla aj jediná vysokoškolská učebnica *Zdravnata pedagogika*....V tomto období – v rokoch 2008 – 2011 sa s kolektívom spoluautoriek podieľala na tvorbe pracovných zošitov pre prvouku a učebníc prírodovedy pre všetky ročníky na primárnom stupni školy. Potvrdila tak silné aplikačné presahy svojej vedecko-výskumnej činnosti do reálnej školskej praxe. Túto etapu ukončuje kapitolou v zahraničnej monografii *Edukačné rámce prírodovedného poznávania v kurikule školy*. V slovenskom kontexte, v kvalite teoretickej analýzy, úspešného vedeckého bádania v oblasti prírodovednej gramotnosti a konceptu elementárnej výučby prírodovedy ako procesu rozvíjania prírodovedných predstáv a poznávania, v súlade s rozvojom spôsobilostí vedeckej práce detí mladšieho školského veku však nedosiahla kvalitu uceleného konceptu prírodovedného vzdelávania v podmienkach predprimárneho a primárneho vzdelávania, najmä v porovnaní so špecificky čistým a uceleným modelom, ktorý je vytvorený na pracovisku Trnavskej univerzity, ktorá v tejto oblasti výrazne dominuje v rovine výskumnej, teoretickej i aplikačnej (doc. Žoldošová). Toto obdobie však možno považovať u inaugurantky za pomerne prínosné aj v oblasti kreovania a rozvíjania odboru Predškolská a elementárna pedagogika. Jej manažérske aktivity vyústili do získania ochrannej známky na cyklus konferencií Ceny demokracie vo V a V a na projekt stretnutí doktorandov Študentské fórum.

Portfólio inaugurantky zachytávajúce obdobie po príchode na fakultu humanitních studií ve Zlíne od roku 2011 vykazuje väčší rozptyľ jej pôsobenia a vedeckého záujmu. Doc. Wiegerová na novom pracovisku pripravila koncept študijného odboru Učiteľstvo pre materské školy, ktorý do roku 2017 aj garantovala. Podieľala sa na príprave akreditačných spisov nadväzujúceho magisterského študijného programu Pedagogika predškolního věku a aj päťročného študijného programu Učitelství pro první stupeň základních škol. Jej manažérske spôsobilosti a koncepčné uvažovanie vyústili do založenia Ústavu školní pedagogiky v roku 2013, v ktorom sa podarilo akreditovať všetky stupne graduácie v oblasti predprimárneho a primárneho vzdelávania. Od roku 2019 pôsobí ako garantka doktorandského študijného programu Pedagogika. V tejto oblasti sú aktivity, manažérske spôsobilosti, perspektívne uvažovanie a vynaložené úsilie doc. Wiegerovej veľmi presvedčivé a obdivuhodné. Na základe prezentovaného prehľadu pedagogickej činnosť doc. Wiegerovej je tiež zjavná jej veľká zainteresovanosť v predmetnom odbore, čo však poukazuje na široký záber zabezpečovania výučby predmetov ako v programe predprimárnej, tak i primárnej pedagogiky, avšak bez aktuálneho výskumného bádania a bez podpory vysokoškolskou učebnicou v kľúčovej oblasti, ktorá bola predmetom jej predchádzajúceho záujmu. Jej súčasné výskumné aktivity spojené s ovplyvňovaním edukačného kontextu detí a mládeže, študentov učiteľstva i učiteľov sú medziodborovo sa prelínajúce (odbor Predškolská a elementárna pedagogika a Pedagogika). Výskum a publikačné aktivity sú zamerané jednak na profesionálny rozvoj učiteľov, ich profesijnú zdatnosť, doktorandské štúdium, doktorandov a ich prípravu na kariéru výskumného pracovníka. Mnoho aktivít a výstupov je zameraných na odbor Pedagogika.

Pri hodnotení vedeckej školy sa prihliada najmä na vplyv uchádzača na vývin študijného odboru vytvorením vedeckej školy, ktorá nadväzuje na jeho publikované vedecké práce alebo tvorbu. Pri hodnotení vedeckej školy, ktorú reprezentuje doc. Wiegerová, je potrebné vychádzať
z výchovy študentov diplomantov, doktorandov a publikovaných vedeckých a odborných prác, ohlasov v odbornej verejnosti, tiež z vedecko-organizačnej aktivity uchádzačky. Doc. Wiegerová viedla 47 diplomantov, má 5 ukončených doktorandov počas pôsobenia na PF UK v Bratislave v odbore Predškolská a elementárna pedagogika, s rôznorodými výskumnými zámermi. Momentálne vedie 7 doktorandov v odbore Pedagogika. V portfóliu inaugurantka venuje svojej doktorandskej škole málo priestoru, prosím pri obhajobe prezentovať oblasti vedecko-výskumného pôsobenia a publikačných aktivít a kariérne možnosti jej bývalých doktorandov. Scientometrické ukazovatele potvrdzujú primeranú publikačnú aktivitu uchádzačky. Vydala 4 vedecké monografie, z toho dve v spoluautorstve. Celkove eviduje 285 publikačných jednotiek, z toho 4 v zahraničných časopisoch registrovaných vo WoS/Scopus, 12 v zahraničných časopisoch, 13 v zahraničných recenzovaných vedeckých zborníkoch, 51 príspevkov na zahraničných konferenciách. Na svoje práce zaznamenala 163 citácií, z toho doma 64, z toho 4 v publikáciách s citačným indexom WoS a Scopus a 75 v zahraničí, z toho 24 v publikáciách s citačným indexom WoS a Scopus, recenzie v  publikáciách 20, z toho v zahraničí 3. Doc. Wiegerová svoje vedecko-výskumné výsledky z domácich projektových aktivít vo funkcii vedúceho riešiteľa, spoluriešiteľa prezentovala na 8 zahraničných univerzitách v Poľsku, Bielorusku, Bulharsku, na Ukrajine a 4 domácich univerzitách. Zahraničné študijné pobyty, ich kvalitu a prínos pre odbor, podobne výskumné aktivity nie je možné pre chýbajúce informácie o dĺžke, obsahu a rozsahu aktivít dôkladne posúdiť. Posudzovateľské aktivity doc. Wiegerovej sú spojené najmä so slovenskou a českou odbornou komunitou.

V súbore 5 prác predkladaných na získanie hodnosti profesora je na prvom mieste uvedená publikácia *The Careers of joung Czech university teachers in the Field of pedagogy*. Ide v ňom o jedinú predloženú prácu so 100 % autorským podielom. Autorka sníma líniu stávania sa vedeckým pracovníkom, prioritami kariérneho rastu a premien v uvažovaní 10 akademických pracovníkov pôsobiacich v čase výskumu na univerzite 2 až 5 rokov po ukončení doktorandského štúdia. Myslím si, že svojou snahou popísať vývinové fázy v zamestnaneckej a profesijnej kariére akademického pracovníka a identifikovať externé a interné faktory ovplyvňujúce ich profesijný vývoj prostredníctvom analýz dát transkripcie hĺbkového interview s participantmi, autorka prispela k nahliadnutiu do mikrosveta akademických pracovníkov v niektorých štruktúrnych prvkov ich sebapoňatia. Žiaden z participantov nespochybnil svoje rozhodnutie postupovať k habilitácii, tlak na výkon akademického pracovníka vnímajú ako súčasť systematického kariérneho postupu na univerzite. Autorka uvádza, že vo výskume v slovensko - českom kontexte nadväzuje na prácu Šeďová a kol. (2016). Ako by jej diskusia a konklúzia vyzerala v tomto kontexte v súčasnosti?

Pozitívne hodnotím práce, ktoré vznikli v spolupráci autorky s prof. Gavorom. V špeciálnom čísle Pedagogiky (Child and Education, 2015) bola uverejnená štúdia *Conceptualisation of the Child and Childhood by Future Pre–School Teacher*, v ktorej autori prezentujú svoje zistenia v oblasti skúmania ponímania detstva a dieťaťa u 22 študentiek predškolskej pedagogiky. Oceňujem analytický prístup s otvoreným kódovaním dát na snímanie toho, ako študenti myslia a v čo veria, so zámerom podporiť ich profesionálnu prípravu a perspektívne budúce pôsobenie v realite predškolských inštitúcii. Štúdia preukázala, že skúmanie konceptualizácií študentov umožňuje kvalitnejšie porozumieť mysleniu a konaniu a umožňuje lepšiu implementáciu vzdelávacích stratégií v ich pregraduálnej príprave. Zaujímalo by ma, ako tieto zaujímavé a významné zistenia môžu ovplyvniť, respektíve ako ich autorka využila na inovácie v reálnej príprave študentiek predškolskej pedagogiky.

Podobne prínosný pre odbor sa javí aj ďalšia štúdia spracovaná v  spoluautorstve s prof. Gavorom *Self – eficacy of Students in Preschool Education programe*. Týka sa osobnej profesijnej zdatnosti budúcich absolventov štúdia predškolskej pedagogiky. Štúdia prispieva k riešeniu metodologickej otázky ako merať profesijnú zdatnosť študentiek predškolskej pedagogiky. Autori vytvorili dotazník SEPRES a na vzorke študentov z dvoch univerzít v Čechách predstavili proces vývoja a validácie dotazníka, ktorý má mať uspokojivé psychometrické vlastnosti a ľahko sa spracováva. Oceňujem možnosť poskytnúť výskumný nástroj, ktorý umožní sledovať nárast profesijnej zdatnosti študentiek počas ich štúdia a ovplyvňovať tak ich proces stávania sa učiteľom.

V ostatných dvoch prácach zo súboru autorka vykazuje nižší percentuálny podiel. Ide o spoluautorstvo v publikácii Self afficacy v edukačných súvislostiach z roku 2012, z ktorej doc. Wiegerová predkladá kapitolu *Vnímaná profesijná zdatnosť začínajúcich a uvádzajúcich učiteľov*. S využitím dotazníka prispôsobeného na naše podmienky prof. Gavorom na vzorke 187 učiteľov zisťovala profesijnú zdatnosť učiteľov v odlišných fázach ich profesijnej dráhy. V kapitole jej výskumu nie je zaradená diskusia.

Kapitola *Diagnostikovanie žiaka v prírodovednom vzdelávaní* v monografii Kožuchová a kol. Pedagogická diagnostika v primárnom vzdelávaní je zameraná na všeobecné vymedzenie základných pojmov prírodovedné vzdelávanie, prírodovedná gramotnosť a druhá polovica na metódy diagnostikovania. V kontexte prírodovednej gramotnosti, pre ktorú sú dominantné prírodovedné predstavy, prejavy vedeckého postoja a spôsobilosti vedeckej práce považujem prezentované metódy diagnostikovania k týmto špecifikám za neštandardné, podobne v súlade s procesmi konštruovania poznania nie sú spomínané napr. postupy kvalitatívnej a kvantitatívnej diagnostiky miskoncepcií, vedeckých spôsobilostí žiakov mladšieho školského veku,... Zaujíma ma, či venovala autorka v ostatnom období pozornosť tejto problematike.

**Záver**:

Uvedené skutočnosti naznačujú, že doc. Adriana Wiegerová je v oblasti predprimárnej a primárnej pedagogiky odbornou komunitou akceptovaná najmä v Čechách a na Slovensku, s presahom do krajín Poľsko, Bulharsko, Ukrajina. Spĺňa všetky scientometrické kritéria pre vymenúvanie profesorov na PF UMB v Banskej Bystrici.

Odporúčam ***uskutočniť inauguračné konanie*.**

V Banskej Bystrici 05. 03. 2020

prof. PaedDr. Alena Doušková, PhD.